정조 6년
壬寅九月十五日辰時。上御誠正閣。大臣備局堂上。引見入侍時。領議政徐命善。左議政李福源。右議政金熤。行知中樞府事具善復。行戶曹判書金華鎭。行兵曹判書李命植。禮曹判書鄭尙淳。知中樞府事徐有慶。江華留守金魯鎭。行副司直鄭民始。漢城判尹徐有隣。刑曹判書鄭昌聖。開城留守鄭昌順。行副司直李敬懋。大司憲沈頤之。大司諫申應顯。副校理尹行元。右承旨李在學。假注書趙衍德。事變假注書馬思人。記注官金健修金鳯顯。以次進伏訖。命善等曰。日氣頗冷。此時聖體。若何。上曰。一樣矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。命善曰。七日飯羹。特令頒賜。故臣等拜受飽喫。不勝慶喜矣。其間諸節。一樣平順乎。上曰。好過矣。予今年至望四。始見此慶。惜福之心。常在于中。故日前傳敎。已悉予意矣。命善曰。下敎亶出惜福之意。臣等不勝欽歎矣。上曰。每朔所入。稍待其年長。進排亦何妨乎。命善曰。朔用等節。自是應行之事。恐無侈大之嫌矣。上曰。以列聖朝故事言之。則予年不可謂甚多。然於予果是初見之喜也。且非久又有邦慶。則殆同儒生之同年大小科。故每以惜福二字。存着於心矣。命善曰。今番之慶。大小群情。莫不歡悅。市民街卒。奔走相賀。至於樵童牧叟之蠢蠢無知者。亦皆欣躍云。人心大可見矣。天休滋至。邦祿無疆。篤生之慶。不日可期。臣等益切顒祝之忱矣。華鎭曰。宮房應入等節。自有已例。亦非張大之事。趁今擧行。似好矣。上曰。卿等所奏。雖係應行之事。今姑置之。可也。命善曰。禮曹觀象監。以藏胎事爲草記。而姑未啓下。何以爲之乎。上曰。草記。以後苑精潔處安埋云矣。命善曰。古例則過五朔後。奉埋於封山。而先朝乙酉定式後。無此例矣。上曰。草記當下之。依例爲之。可也。命善曰。當以沙器安埋乎。上曰。可矣。上曰。予有欲諭於朝臣者矣。自古戚聯。勿論貴賤。每多夤緣交通。貽害朝廷之弊。況以予之否德。若不痛加禁抑。則其流之弊。將不可言。故予自卽祚以來。先以禁抑戚里爲務。予之此心。卿等亦必知之矣。當此人心不古。世道日下之時。若使此輩。不守本分。廷臣或有相通。則非但貽累於治化。亦豈非朝廷之大可羞恥事耶。予爲此之慮。日前招致昭容之娚於閤外。以若有此弊。當抵極罪之意。申申飭諭。今日登筵諸臣。豈有此慮。而須聽此敎。互相告戒。是予之望也。命善曰。今承聖敎。不勝欽仰。臣等當退而相告。使各警飭矣。福源曰。聖明之世。安有此等之弊乎。熤曰。聖慮及此。大是宗社之幸。小是世道之幸矣。上曰。聞其娚成軾。方帶御營軍校之任云。今則不可使外人相交。禁將旣是兼大將。卽汰其任。可也。敬懋曰。當依下敎奉行矣。命善曰。誕日不遠。臣等不勝欣悅。而應行之禮。尙未得一行。下情抑鬱。無以爲達。且今年。與他年有異。尤不可不依例擧行矣。上曰。誕日之賀。雖云應行之禮。而列聖朝以來。設行甚罕。且予心每當此日。益不勝感愴。若聞卿等之言。徒慼予心而已。況與齋日相値。尤無可論矣。命善曰。先朝多有設行之時。且不過五禮儀中應行之典。則連年不行。豈不有欠於典禮乎。福源曰。此非豐亨之擧。則應行之禮。何可廢乎。熤曰。聖意所在。臣等豈不仰揣。而旣是當行之事。至於今年。尤宜設行矣。尙淳曰。臣曹草記。乃是應行之禮。而與齋日相値。故以卄四退行之意。仰請矣。命善曰。退行自是前例矣。上曰。俄已下敎。而予非爲例讓也。亦非曰張大也。卿等。勿復强聒。以安予心。則是勝於賀矣。命善曰。每當此時。聖敎如此。故臣等不敢强聒。乍請旋止。便同文具。固甚抑鬱。而御極以後。尙不得一番擧行。下情尤豈不悵缺乎。上曰。儒生入門單子催促。藝文提學牌去來。亦爲催促。思人。承命出傳。上曰。今番赴擧儒生。比前稍多乎。命善曰。旣通方外。其數必多矣。上曰。儒生輩。或希望賜第乎。命善曰。今番依慶科例。賜第亦無妨矣。上曰。近無賜第之規。且不必以慶科例爲之矣。卿聞書題乎。命善曰。姑未得聞矣。上曰。以纔到天中萬國明。二十韻律爲題。而曾於抄啓文臣課試時。所出之題也。氣象頗好。故今又命題矣。命善曰。書題果好矣。上曰。古則科題。頻出排律。肅廟朝。亦以十韻律。命題於大科。而近來廢却矣。間或以排律出題。使之肄習。則亦無妨矣。命善曰。排律命題。自是古例。間或出題。誠甚爲好。且二十韻律。比他科文最難。可爲取得實才之道矣。上曰。入場者。似難盡數呈券矣。命善曰。然矣。命大臣奏事。命善曰。此平安監司徐浩修狀啓也。以爲本道穀漕運之擧。參考各年已行之例。淸北八邑。淸南十一邑。大米一萬石。小米二萬石。酌量分排。各定差員。捧留海倉。陸續裝發。而船價依前例。淸南則每十石。一石十斗。淸北則每十石。二石。以元會耗會減。加升雜費。雖有分給別還除耗取用之例。正當捧糴。易生奸弊。以夏間加分耗條。量宜區劃。京江完固船。可載千餘石者。限十五隻。竝船主格軍。星火起送。漕運節目。令該曹磨鍊下送事。竝請廟堂稟處矣。凡諸擧行。道臣已盡措置。且有本道前例。自當按行。而加升雜費之取用加分耗。果甚便宜。依狀請許施。船隻起送節目磨鍊事。令該曹該廳。往復道臣。以爲未寒前。趁卽運來之地。何如。上曰。依爲之。出擧條。上曰。戶曹亦有船隻乎。華鎭曰。臣曹本無屬船。故將捉送他船矣。上曰。船漢輩。皆願往乎。命善曰。船價頗厚。似當樂往矣。華鎭曰。當此風高之時。行般似難矣。命善曰。俄於閤外。戶判以爲姑待風和裝發爲好云。而若待春後。則實有不及之歎。使之趁未寒前。陸績裝發。似無所難矣。民始曰。開春後。京江船十五隻。若下送。則三南稅穀。將不得運來。是亦難矣。命善曰。此言亦然。秋間運來時。則用京江船。春後繼運時。則用地土船宜矣。上曰。海西運米。何以爲之乎。命善曰。尙無動靜。誠可怪矣。上曰。擧行與否。當有回報。而尙此無聞。此實由於生疎之致矣。命書傳敎曰。朝令之下。訖無一言皁白。何也。勿論擧行與否。遠而關西之所已狀聞之事。本道獨此遲滯。當該監司。從重推考。自廟堂關飭形止。使之從速登聞。上曰。今番事。雖緣生疎。爲人則自是好人矣。命善曰。果然矣。上曰。訓局中旬。何當設行乎。善復曰。來初欲爲擧行矣。命善曰。己亥年施賞。其數差小。今番則以慰悅之意。宜有增加之道矣。上曰。己亥賞木。爲幾同乎。命善曰。只三十同矣。命善曰。頃以訓局之久曠中旬。特軫慰悅之道。有令廟堂區劃物力之命。溯考前例。則或給一百同。或給八十同。卽今諸道儲留之木。其數不敷。勢將用八十同之例矣。全羅左右水營休番木。各三十同。慶尙道射軍木二十同。劃給訓局。以爲從近擧行之地。何如。上曰。依爲之。出擧條善復曰。中旬終當擧行。而自廟堂區劃賞木。未及上來。則禁御兩營木。先爲取用。區劃木上來後。直爲還報。似無所妨。惶恐敢達矣。上曰。只以御營木取用。可也。出擧條命善曰。御營事。誠多可悶。近聞以一千石貿米次。船人處。出給五千兩。而見失云。此是前大將所給之物。而兼大將。似難準數徵捧矣。上曰。李邦一在營時。有此事乎。命善曰。然矣。上曰。禁將所佩命召。及大將牌傳令牌。合爲五顒。金帶必重矣。命善曰。旣兼御將。又帶捕將。所佩甚多矣。善復曰。古則不佩傳令牌矣。上曰。訓將之言。出於取便之意也。捕將牌。本係不輕。佩之當然矣。上曰。守摠兩營收米。以錢代捧。果何如。民始曰。本營軍餉見存。只餘三千石。若許代捧。則來頭實無支放之道矣。上曰。守廳事。亦可悶。而摠廳則以平倉所儲穀。推移用之。似好矣。命善曰。自本廳。似當有區劃之道矣。上曰。北漢保還。誠一痼弊矣。命善曰。果然矣。列邑擧皆受弊。而今以交河言之。所受殆過千餘石。當此歉歲。無以備納。故民人等。將欲流散矣。近者招致該吏。問其代捧便否。則以爲。待年豐。還作本色爲好云矣。上曰。以錢代捧。則一石價。當至幾何乎。命善曰。價之多小。畿伯。當與該邑守令。從便決定矣。上曰。以錢或他穀代捧。亦是變例。其於收捧之際。能無民弊乎。命善曰。聖敎誠然。弊之有無。惟在守令之善否矣。福源曰。今此代捧。實出便民之政。不可以常例論之矣。上曰。僉議。何如。民始曰。若以他穀代捧。則明春必無願受之民。誠難區處矣。命善曰。旣有保主人。仍令分給。則似無難處之端矣。命善曰。頃以摠戎廳保還之爲歉歲民弊。屢下悶念之敎。俯詢矯捄之方。而臣無所商量。不得仰對矣。退而聞之。則尤甚邑受食保還之民。實無以米準納之勢。糴月將屆。民情益急云。方當還餉或停或代之時。獨此保還。一向以本色督納。殊非仰體聖意之道。姑令以錢或他穀收捧。待明年還作本色。則在本廳。不失元數。在窮民誠爲大幸。令畿伯往復摠帥。務盡官民兩便之方。而只尤甚邑擧行事。分付。何如。上曰。依爲之。許令代捧之後。萬一有濫捧之弊。又或有從中操縱之事。此亦畿民難支之大端。以此意。自本司各別嚴飭該廳及該道。俾各察戢。可也。出擧條上曰。金奉朝賀祿俸。每有替行之擧。則何不登時變通。而今始狀罷。事涉乖當。故纔下問備之敎矣。今此金浦等三守令之狀罷。不先不後。乃在於飭敎之後。如有可罷之端。則何不與仁川府使。竝擧狀罷乎。傳敎之翌日。乃有此擧。殆若自上指敎者然。道臣事。誠駭然矣。命善曰。曾聞三守令。或年老或病甚。有難當此賑政云矣。上曰。豐德府使。則頃日綸音頒布之際。慮其不善擧行。果有飭敎。而道臣狀罷。在於此時。實關後弊。當有責敎矣。福源曰。臣聞三守令。實難可堪。故道臣欲爲狀罷者。已久云矣。熤曰。京畿監司李亨逵。以三邑守令之親病身病狀聞罷黜矣。若使三守令。果有難强之情病。則災年秋務。何等緊急。而不早變通。乃於特敎申飭之後。始爲一時狀罷。揆以事面。殊涉未妥。京畿監司李亨逵。推考警責。何如。上曰。依爲之。出擧條命書傳敎曰。政官牌招開政。命善曰。頃因京畿監司李亨逵所啓。廣州楊根分院。折受家戶米。從民願代捧事。有令本院。從長變通之命矣。七面。本爲養木燔器之地。而年久之後。禁令漸弛。築室者有之。起墾者有之。數多人民。旣不可盡逐。則許令納米。以爲匠料柴價之資。而當初五斗。次第蠲減。今爲一斗五升。其在居民。旣無煙戶之役身布之納。只出此一斗五升之米。則比他民。可謂至歇至輕。而每當歉歲。輒事希覬。雖於豐登之時。亦多拒納之弊。不但民習之可痛。若此不已。則將至於革罷分院。撤去燔造之境。揆以國體。寧不寒心。雖然。畿內之今年畓農。果爲無前之歉荒。我聖上憂民之念。不弛于宵旰。綸音荐降。惠澤普洽。又此從長變通之命。實出靡不用極之意。在本院對揚之道。豈可徒循常例。不思所以闊狹乎。七面家戶所捧大米。只今年以小米代捧事。分付。而分院匠卒。亦一飢歲之民。從前以大米給料者。今若以小米代給。則其所難支。不言可想。此則令本院。量其添價。參酌劃送。如是曲盡變通之後。或有班戶拒納之類。一一摘發。各別嚴繩之意。一體申飭。何如。上曰。依爲之。出擧條命善曰。畿內尤甚邑身米。許令以錢代捧。乃是軫恤窮民之惠澤。而聞畿伯言。則以日前傳敎中。有身米布蠲減之句。竝與代錢而欲爲蠲減云。當初代捧。已施惠澤。則到今更無可以蠲減者。畿伯之言。誠爲可怪矣。上曰。道臣狀啓。初無各樣米布區別之語。故予果以各樣身米布下敎。而蓋身布。只是騎步兵所出。而屬於兵曹身米則納於弓房。而至於今年。無論弓房營門。皆許以錢代納。而初無納米之事矣。命善曰。畿伯之竝欲蠲減云者。似是誤認而然矣。上曰。然則伊日傳敎中。抹去米字。自備局知委。可也。命善曰。見今秋務方殷。捧糴不遠。守令曠官。一時爲悶。而似聞諸道守令。多有受由上來者云。令該曹各別催促。使之當日下送後。卽爲草記之意分付。何如。上曰。依爲之。出擧條上曰。向者以守令之不得受由。有所申飭矣。今者守令。多有上來云耶。命善曰。聞或以情病。不得已上來云矣。上曰。若有不卽還官之人。令該曹卽爲草記之意分付。可也。命善曰。關北道科試官鄭一祥。以前府使成玉帶去軍官矣。成玉方爲扈衛別將。而初不通報於臣。直爲啓請。有傷事體。試官鄭一祥推考。扈衛別將成玉改差。何如。上曰。依爲之。出擧條上曰。藝文提學。何不入來乎。命善曰。未知其故矣。命書榻敎曰。藝文提學更爲牌招。思人。承命出傳。善復曰。別監朴景興事。旣有手本。勿爲草記。當直送秋曹乎。上曰。自刑曹。何不捉去乎。昌聖曰。臣則未聞其本事矣。福源曰。方帶別監。則該曹似不得任意捉去矣。上曰。雖帶別監。法司捉囚後呈單。自是例也。自刑曹直爲捉去。可也。善復曰。被其刃傷者。乃是陞戶砲手也。不可置於行伍之列。將還送本鄕矣。上曰。可矣。命植曰。都城宮墻。每於四季朔巡審。而此時不得修改。姑難擧行矣。上曰。依近例爲之。可也。命植曰。沉賊捉得將校。調用事有下敎。而內外窠。當以何窠擧行乎。上曰。來頭如有邊將窠。則卽爲擬入。可也。命植曰。以永肅門梗栍見失事。本曹入直堂上。至承問備之命矣。闕內梗栍。皆自書房色次知出納。而獨永肅門梗栍。留置於南所部將廳者。事甚斑駁。宜有一定之法矣。上曰。更問來歷。後日稟定。可也。命植曰。今初七日禁軍新番。依下敎。使之留接于本營。一宿後。初八日替番矣。伊夜摘奸。其盡數留接與否。則只有五十九人。而見闕之數。多至四十一人。雖令與入番人。相議仍番。而事甚駭然。亦不可人人而罪之。番將之常時不能檢飭。責所難免。常該羽林將李壽弘汰去。臣亦惶恐待罪之意敢達矣。上曰。依爲之。卿則勿待罪。可也。出擧條。命植曰。日前木覓山放火罪人捕捉後。卽以移送捕廳之意。草記矣。禁衛大將。委送將校。請其移送該營。故臣。以已爲草記。不可擅送之意回報矣。及見該營草記。則以爲。謂以先捉。不爲移送云。此非先後爭較之事。則其所遣辭。極爲可怪。臣實無似。不能見重。而其在體統。不當如此。禁衛大將李敬懋推考。何如。上曰。依爲之。出擧條命善曰。禁將事。果不善爲矣。命植曰。臣才本庸鹵。叨此重任。不能彈壓。已極惶悶。且賤疾難强。雖當經宿動駕時。凡事實難擧行。伏望亟賜體諒焉。上曰。卿之筋力。尙甚强健。凡於供職。何慮之有乎。命善曰。果然矣。上曰。南山放火時。卿等有誰見之乎。命善曰。臣果聞之。則擧柴巖上云。古亦或有此等之事矣。上曰。此罪人移送秋曹。使之勘律。可也。尙淳曰。今番北道陵寢。禮堂奉審執頉。啓下臣曹。而定陵陵上莎草及石物有頉。純陵陵上莎草有頉處。事當竝爲趁卽修改。而本道道里絶遠。往復擧行之際。必致冬節。勢難始役。待明春擇日修改。恐合事宜。故敢此仰達矣。上曰。依爲之。出擧條上曰。修改時大臣進去乎。命善曰。只改莎則禮堂進去。改封築則大臣進去。今番則大臣似當進去矣。上曰。卿欲進去乎。命善曰。臣當進去矣。上曰。卿見北道乎。命善曰。數次往見矣。上曰。卿若進去。則左右相。有獨賢之勞矣。尙淳曰。乾止山。定四標禁養守護等節。自臣曹。往復該道。登對稟處事。命下矣。本道成冊。今纔上來。而纖悉詳備。別無可以增刪者。以此節目。正書啓下後。行會本道。永爲定式施行。何如。上曰。依爲之。出擧條魯鎭曰。本都穡事。未免被歉。其中最甚處。抄其戶數。蠲稅減糴。一依綸音擧行。來春接濟之道。勢當狀請。而至於城樓之頹圮者。雖自臣府。徐當修葺。史閣則事體自別。而棟宇傾頹。左右撑柱。所見極爲未安。待明春更當狀聞修改。而有春秋館郞廳。然後可以開庫。事甚難便矣。命善曰。修改時。不必下送郞廳。以本府留守差下。知春秋使之擧行。似好矣。福源曰。史閣。非翰林則不得開庫。兼春秋中別兼。當下往矣。上曰。明春修改時。更爲稟處。可也。民始曰。北道陵殿官料米。前則爲六斗。而中間減爲三斗。陵官入直者。則有守護軍之供饋。猶可支過。而殿官則自備糧資。不能支當云。守直莫重之地。而所謂料米。若是零星。事極苟簡。殿官兩人。則依前以六斗給料之意分付該道。何如。上曰。依爲之。出擧條上曰。三斗米。不足爲糊口之資。誰果減此料米乎。民始曰。麟漢下往本道時。有此減料云矣。上曰。誠可怪矣。民始曰。臣自北關上來時。道內武士之直赴者。以爲式年。旣已退行。直赴人之放榜。尙遠。或有親老者。或有年衰者。勢難等待。擧願同赴於道科放榜時。群情如此。許施亦似無妨。而係是無前例之事。下詢大臣而處之。何如。上曰。好矣。依此許付於令番道科。西北無異。西亦依此爲之之意分付。可也。出擧條上曰。古則道科。或用千數。或用百數。其規不一。而至甲午乙亥。皆用四百。今此四百之數。從近例爲定。且關北。不閑鐵箭。故只定百步。關西。加以二十步矣。善復曰。北道武技。最善騎芻。而至於鐵箭。果非長技矣。上曰。直赴道科。與謁聖直赴。其規無異。兵判出擧條擧行。可也。命植曰。西北道武科。直赴人許付道科事。見已定奪矣。道科旣無殿試。則直赴第次時規矩。亦當依道科規矩乎。不可不稟定。故敢達矣。上曰。規矩單子。別爲書入。可也。出擧條命植曰。今此西北兩道武科。直赴時規矩。當更書入。而其中若有見落而不能參榜者。依例更令許赴後。殿試。何如。上曰。依爲之。出擧條民始曰。本廳軍需保米。旣令以錢代捧矣。以米收捧之時。則或不無遲滯之患。而錢則易於捧納。可無延拖之弊。畿內需保之以錢上納者。皆令歲前畢納。如有過期稽緩者。各別論罪之意。預爲申飭。何如。上曰。依爲之。出擧條上曰。關西試官。何當下去乎。命善曰。明日欲爲辭朝云矣。昌聖曰。臣有稟定事。敢此仰達矣。御題之不出解題。自是例也。而若當懸題之後。儒生輩未諳題解。臣亦不知。則事甚難矣。命善曰。果有此慮矣。上曰。曾或有如此之弊乎。昌聖曰。昔在先朝。設科松都。以江南春色手中傳命題。而其時試官儒生。俱未諳本解。半日不成一句。故以感故都爲題矣。上曰。然則當竝書題解矣。昌聖曰。關西則赴擧儒生。必當夥然。自京所持去之試紙。實有不足之慮。若以本道紙地許用。則亦有異色之嫌。此甚難矣。華鎭曰。甲午年。旣以七十卷加送。今亦加數持去。則似無此慮矣。上曰。此數又若不足。則許用本道試紙。亦無妨。頒紙之際。一依錄名數分給。好矣。命善曰。許用本道試紙。則尤無不足之慮矣。昌聖曰。科次時。預備一張上送。乃是前例。而意外事。不可不慮。若以數三張上送。則似好矣。上曰。此是科規也。一張外。留置本道。以待有頉。可也。昌聖曰。臣明當辭陛。以寶鑑事。亦有仰達矣。跋文刪改處。金鍾秀。以爲。當住城外。可以改撰云。而當改處。姑未決定。事甚可悶矣。上曰。只改金鑑句節。可也。命善曰。只去此句節。則亦無所難矣。昌聖曰。割付本草。何以爲之乎。上曰。卿從速畢試上來後稟處。可也。命善曰。監印堂上。又有在京者矣。昌聖曰。沈念祖更爲差下。然後可以行公矣。上曰。今已敍用。而還差後。始可監印乎。昌聖曰。然矣。上曰。沈念祖宥還敍用。皆因金鍾秀勉出之事。可謂以德報怨矣。命植曰。當初割付。與柳誼同爲看檢。而本草尙此留置。使柳誼奉往洗草。似好矣。上曰。此草與監印廳本草。竝爲洗之。亦甚便宜。姑置春秋館。以待下敎。可也。上曰。藝文提學。尙不入來。或有親病而然乎。命善曰。似然矣。命書傳敎曰。藝文提學。聞情理難强云許遞。前望單子入之。又命書榻敎曰。藝文提學待下批牌招。命退。諸臣以次退出。